|  |
| --- |
| ***ՆՈՅԵՄԲԵՐՅԱՆ ՀԱՄԱՅՆՔԻ ՂԵԿԱՎԱՐԻ ԲՅՈՒՋԵՏԱՅԻՆ ՈՒՂԵՐՁԸ ՀԱՄԱՅՆՔԻ ԶԱՐԳԱՑՄԱՆ ՀԻՄՆԱԿԱՆ ՈՒՂՂՈՒԹՅՈՒՆՆԵՐԻ ՄԱՍԻՆ***  |

2024 թվականի տարեկան բյուջեն արտացոլում է այդ տարվա ընթացքում համայնքի կողմից իրականացվելիք ծրագրերը և միջոցառումները, որոնք ծառայելու են համայնքի սոցիալ-տնտեսական զարգացման և կենսամակարդակի բարձրացման նպատակների ապահովմանը։ Տարվա բյուջեում է արտացոլվում , թե ինչ ուղղություններով է համայնքը կանխատեսում ծախսել տարվա համար նախատեսված ֆինանսական ռեսուրսները։ 2024թվականի տարեկան բյուջեն կազմելիս նպատակ ենք դրել հնարավորինս ամբողջական ներկայացնել բյուջեի եկամտային և ծախսային ուղղությունները՝ քննարկելով դրանց իրատեսականությունը և համապատասխանությունը համայնքային խնդիրներին։

Նոյեմբերյան համայնքի 2024 թվականի բյուջեն համայնքային տարեկան քաղաքականություն մշակելու կարևոր գործիք է: Թե ինչպես ենք որոշում ծախսել սուղ միջոցները, հավանաբար, ամենակարևոր քաղաքական որոշումն է, որը համայնքն ընդունում է բյուջետային տարվա ընթացքում: Սիրելի՛ բնակիչներ, գաղտնիք չէ, որ ՏԻՄ-երի տնօրինած բյուջետային միջոցները միշտ էլ պակաս են այն ծավալից, որն անհրաժեշտ է համայնքի բոլոր խնդիրները լուծելու համար: Վերջիններս մրցակցող այլընտրանքներ են: Մեր խնդիրն է՝ կատարել այնպիսի ընտրություն, որն առավելագույնս կծառայի համայնքային խնդիրների համամասնական լուծմանը, ինչպես նաև նվազեցնել տնտեսության տված հնարավորությունների և ՏԻՄ-երին օրենքով վերապահված սեփական լիազորությունների իրականացման համար համայնքների ֆինանսական հնարավորությունների միջև առկա տարբերությունները։

 Ըստ աշխատանքների կատարման արդյունքների 2024 թվականի բյուջեն համայնքի առաքելության, նպատակների ու խնդիրների սահմանման և, որպես բյուջետային գործընթացի մաս, պարբերաբար դրանց արդյունքների գնահատման ֆինանսական ծրագիր է, որը կապ է հաստատում համայնքի ռազմավարական զարգացման ծրագրի իրականացման համար անհրաժեշտ ներդրումների և ակնկալվող արդյունքների միջև:

2024 թվականի բյուջեն պլանավորելիս որդեգրել ենք հետևյալ սկզբունքները․

 համայնքային նշանակության հիմնախնդիրների լուծման համար անհրաժեշտ ֆինանսական միջոցների պլանավորումը, պահուստային ֆոնդի ստեղծումը, համայնքի բյուջեի հաշվեկշռվածությունը, խնայողականությունը, արդյունավետությունը, հավաստիությունը և հստակությունը, հրապարակայնությունը և թափանցիկությունը։

Որպես Նոյեմբերյան համայնքի ղեկավար՝ դիմելով համայնքի բնակիչներին, ավագանու անդամներին, համայնքային կազմակերպություններին․ խնդրում եմ՝ պահպանելով վերը նշված սկզբունքները, սրտացավ մոտեցում ցուցաբերենք 2024 թվականի բյուջեի միջոցների գոյացմանը և դրանց նպատակային օգտագործմանը, հետևողական լինենք բյուջեի կատարմանը և վերահսկմանը։

Նոյեմբերյան համայնքի ղեկավար՝ Արսեն Աղաբաբյան։